Matovič, Igor, podpredseda vlády a minister financií SR (2021-12-02):
Prepáčte, však nemusíte dávať faktické a bude to rýchlo, ale môžte. Ja som iba chcel zareagovať na také dve témy, ktoré tu zazneli teraz v tých faktických poznámkach. Jedna tá, ktorá, ktorú tu určitá časť ľudí podsúva ľuďom, že toto sú vlastne, minister financií našiel niekde 500 mil. eur. Nieže našiel, ešte raz. Toto sú peniaze, ktoré, keď tento krok neurobíme, dvakrát-trikrát toľko budeme platiť za zdravotnú starostlivosť o tých dôchodcov, čo nám budú zomierať v nemocniciach, dvakrát-trikrát toľko budeme platiť odškodné prevádzkam, reštauráciám, hotelom, penziónom, zatvoreným obchodom s obuvou a so všetkým možným, lebo tu budeme naťahovať lockdown donekonečna a potom v máji nám dojde štvrtá vlna, potom na jeseň nám dojde piata, v decembri zase pred Vianocami šiesta a budeme, áno, padlo to tu, ale nehodí sa to sem, ale asi naozaj to tak vystihuje, budeme sa motať ako prd v gatiach a nebudeme sa vedieť toho zbaviť. Skúsme si brať príklady z krajín, ktoré to zvládli. Pozrime sa na tú Veľkú Britániu. V júni mali 95-percentnú zaočkovanosť dôchodcov, oni 55+ mali 95 už júni, a tým pádom v pohode môžu mať vysoké čísla pozitívnych, ale v nemocniciach majú šesťkrát menej ľudí v prepočte na počet obyvateľov ako my. Predstavte si, že dnes by sme nemali 3 400, ale deleno šesť, nejakých 550. Nikto by tu nehovoril o lockdowne, neboli by, zbytočne by nekrvácali tie prevádzky z toho, že sú zatvorené, žili by sme si normálnym životom. Hygienici by nezatvárali školy, detská by zbytočne neboli na onlinoch alebo jednoducho na tom, neviem, jak sa to nazýva, dištančnom vzdelávaní. Žili by sme s covidom nie síce ako s chrípkou, ako s nepríjemnosťou väčšou ako chrípka, ale tie dopady by boli dramaticky menšie. Na zdravie, životy, ekonomiku, na deti školopovinné. Toto urobili rozhodnutia, áno, v tej Veľkej Británii hovorím, do júna mali zaočkovaných 95 percent ľudí. Neviem, koľko majú teraz. Portugalsko? 99,6 percenta zaočkovanosť nad 60 rokov. Si to predstavte, že štyria ľudia z tisícky nie sú zaočkovaní v tomto vekovom rozpätí. Jasné, môže im tam vtrhnúť covid, budú mať kopu prípadov medzi mladými ľuďmi, ale nemocnice de facto prázdne. Úmrtí minimum, zlomok. Keď som pozeral naposledy, čo si pamätám, desatina, keď si prepočítate na počet obyvateľov voči Slovensku. To sú nespochybniteľné dáta. Čiže, keď aj si povieme, že dobre, nech tí mladí majú slobodu sa rozhodovať v očkovaní a necháme ich tak, hold, keď sa tak rozhodnú, ale poďme urobiť všetko preto, aby tí starší ľudia zaočkovaní boli. Budeme chrániť ich životy, ich zdravie, naše nemocnice, nervy zdravotníkov, naše verejné financie. Takže ešte raz chcem vyvrátiť ten blud, čo tu niekto podsúva, že toto sú vyhodené peniaze. Nie. Toto je zlomok z ušetrených peňazí, ktoré inak do toho zdravotníctva budeme musieť investovať a sem prídeme potom niekedy v polke budúceho roku a budeme hovoriť, že keď ten krok neurobíme, že musíme prijať novelu zákona o štátnom rozpočte, lebo sme znova dali dve miliardy eur na covid pomoci, odškodnenia a podobne, ale medzičasom nám zomrie ďalších päť, šesť, sedemtisíc ľudí a z toho 90 percent práve týchto ľudí, tých starých ľudí, ktorí túto republiku postavili na nohy, ktorí ju budovali, našich rodičov, starých rodičov. Skúste, prosím vás, odložiť trápnučke politikárčenie teraz bokom. Tu sú fakty. Tá vakcína v tejto vekovej kategórii výrazným spôsobom chráni tých ľudí, chráni naše nemocnice, odbremeňuje zdravotníkov od stresu a chráni verejné financie. Toto je investícia, toto nie je výdavok, toto je investícia, ktorá sa nám dva alebo trikrát vráti v najbližších mesiacoch a zabezpečíme si, aby sme sa toho covidu do budúcna alebo jeho dôsledkov katastrofických na ekonomiku, zdravie a životy zbavili. Samozrejme, že bude mať nejaké dopady, ale také, ktoré naše nemocnice dokážu zvládnuť bez nejakého špeciálneho stresu. Druhá vec. Niektorí z vás tu hovoria, dajme to zdravotníkom. Ja tiež by som tie peniaze rád dal zdravotníkom, a preto som aj prišiel s návrhom tesne pred polnocou minulého roku, aby sme zaviedli tzv. špeciálny príplatok na covid oddeleniach. Každý jeden zdravotník a nielen zdravotník, ale aj upratovačka, ktorá pracuje na covidovom oddelení, má od 1. januára nárok na sedem eur špeciálny príplatok na covidových oddeleniach. Dávame na to mesačne 15 mil. eur špeciálne mimo miest ľuďom, ktorí pracujú na covidových oddeleniach. Sedemkrát 167 približne, 168 taký bežný pracovný mesiac je približne 1 200 eur mesačne. Možno niekto z vás si povie málo, dobre, vždy si môžeme povedať v tejto situácii málo, ale dávame 1 200 eur mesačne či upratovačke, či sanitárovi, či zdravotnej sestre, alebo lekárovi na covidovom oddelení mesačne navyše. Podľa hodín, koľko si tam odrobia. Keď si odrobí celý mesiac, má 1 200 eur navyše. Áno, môže tu teraz niekto sa snažiť podsúvať ľuďom, že tú pol miliardu populisticky môže tvrdiť teraz, dajme to sestričkám a môžeme im o to zvýšiť platy. Len to je potom výdavok pol miliardy tento rok, pol miliardy ďalší, ďalší, ďalší, ďalší a tam sa pýtam, ako to je zodpovedné voči verejným financiám, keď to nie je kryté. Lebo tí ľudia, ktorí to navrhujú, keď sme sa ich pri rokovaní o rozpočte pýtali, že teda keď hovoria, že nechcú vyšší deficit, že z čoho teda navrhujú tie vyššie platy zdravotným sestrám a učiteľom, povedali, že návrhy nemajú žiadne. Keď sme sa ich to opýtali opakovane, tak tvrdili, že návrhy nemajú žiadne. My tri ostatné strany v koalícii sme spravili návrhy a oni ani jeden. Jednoducho niečo tu nesedí. Nemôžme byť populisti, hovoriť komu by sme kde ako rozdali, keď zároveň nepovieme, odkiaľ by sme vzali. Je platné uznesenie vlády, uznesenie vlády z októbra 2020, ktoré zaväzuje každého jedného ministra, každý jeden rezort, že keď niekto príde s návrhom, kde dať navyše, zároveň musí prísť s návrhom, kde na to zobrať, kde na to vziať. Čiže buď komu zobrať, alebo aké dane a poplatky zvýšiť. Akosi tu niekto zabúda na tú druhú časť toho platného uznesenia vlády, za ktoré hlasovali všetci ministri vtedajšej Matovičovej vlády, lebo to je zodpovedné konanie voči verejným financiám. Nielen sa hrajuškať na Ježiška, populisticky hovoriť ľuďom, toto by vám sme teraz mohli dať, ale nesplniť si to druhé bé, odkiaľ na to vziať. Takže bol by som veľmi rád, aby sme sa správali voči tomuto zodpovedne. A tretia vec, na ktorú som chcel reagovať, prepáčte, povedal som, že iba na dve, ale tretia je, chcel som si zastať Borisa Kollára, keď ste ho niektorí kritizovali aj z koalície za to vyjadrenie, keď povedal, že dôchodca ten 500-eurový šek by mohol aj predať niekomu. Nezakrývajme si oči pred realitou, keď tí dôchodci ten kupón, či ten šek dostanú a bude to dôchodca, poviem, z takej nefunkčnej rodiny, kde s tými deťmi buď nie je v kontakte, alebo sa nerozprávajú a nemá s kým si to vymeniť za také služby, ktoré by chcel alebo za hotovosť, tak jemu bude dobré, že aj ten kupón predá. Možno za 450, možno za 400, ale keď pre neho to bude mať väčšiu hodnotu tých 400 eur jako služby, ktoré môže čerpať, čo nám na tom vadí. Ten človek, ktorý si ten kupón kúpi, on sa inak k tým peniazom nedostane reálne, jako tak, že nakúpi si tie služby, na ktoré to je určené. Čiže tá pomoc tým prevádzkam na konci pôjde a priznajme si, nezakrývajme si oči pred tým, že jednoducho, hold, niektorí to predajú, tak to predajú. Budú mať peniaze, pomôžu si, keď jednoducho pre nich bude hodnotnejší peniaz, z ktorého si zaplatí kúrenie, potraviny, čokoľvek iné alebo jednoducho iný tovar, ktorý jednoducho tú službu nechce a chce si kúpiť tovar, nechajme to na ňom, ale tie poukazy budú v spoločnosti žiť, nájdu si svoju trhovú cenu, kto bude chcieť využiť tam, kde bude najmä funkčná tá rodina, deti si zoberú od starých rodičov poukaz, dajú im za to peniaze, starí rodičia si kúpia, čo chcú a deti minú na služby. Alebo si myslím, v 90 percent prípadoch, starí rodičia zoberú a takto to dajú svojim deťom a vnúčatám, tu máš, využiješ to ty. Zároveň chceme to urobiť tak, aby to nebolo obmedzené, že iba ten jeden, kto bude mať nejakú kartu, to mohol využívať, ale aby naraz z toho jedného poukazu mohli viacerí členovia tej rodiny čerpať. Aby to bolo prenosné, či ten teraz bude práve v reštaurácii, niekto druhý u kaderníčky a niekto ďalší, ja neviem, v hoteli. Jeden, druhý, tretí v pohode môžu z toho jedného poukazu platiť a naraz sa to odčítava. Na konci jasné, keď sa suma vyčerpá, tak už to tam nebude. Takže ja by som to, chcel by som vás tak akože uistiť, že nebojme sa toho, že ten dôchodca ten poukaz predá. Ešte raz, keď on nemá, netúži po tých službách, ktoré by mohol si čerpať, jednoducho tie svoje potreby si uspokojí aj v tejto veci inak, nemá s kým alebo komu ten poukaz posunúť, alebo vymeniť si ho v rámci rodiny za peniaze, tak ho predá, nič sa nedeje. Ale čo je dôležité. Chránime ako spoločenstvo zodpovedných ľudí jeho život. Lebo on sa k tomu poukazu dostane len vtedy, keď bude plne zaočkovaný aj tou poslednou treťou dávkou a to je predsa pre nás dôležité. Aby sme chránili jeho život, aby sme chránili nemocnice, aby sme pomohli zdravotníkom, aby sme chránili verejné financie, aby sme jednoducho ich nerozflákali na tom, že sme nezodpovední a aby sme jednoducho urobili teraz to správne rozhodnutie v správnej chvíli a aby sme nadradili život človeka, ktorého možno v živote nestretneme nad náš úzky politický záujem, kedy by sme chceli silou mocou potrestať Matoviča a vytrestať jeho tím, že však nezahlasujeme, ukážeme mu, že mal si tie hlasy zohnať. Nevytrestáte mňa, vytrestáte milión dôchodcov. Vytrestáte státisíce majiteľov a zamestnancov tých reštaurácií, penziónov, hotelov, kozmetík a kultúrnych pracovníkov, ktorí sa nedostanú k 500 mil. pomoci, ktorú takto mohli dostať. Nevytrestáte mňa. Vytrestáte ich. Vytrestáte tých dôchodcov a mnohým deťom a vnúčatám zoberiete babku a dedka. Lebo, keď ich, bohužiaľ, takto nepomkneme a nevytrhneme z pazúrov bláznov, ktorí sa im snažili tlačiť kaleráby do hlavy, ako im tam niekto vakcínou implementuje čip, tak, bohužiaľ, mnohí z nich budú naďalej s presvedčením, že bojujú proti čipu vo vakcíne, nakoniec napojení na umelú pľúcnu ventiláciu a zomierať s tým, že sa so svojimi vnúčatami a deťmi ani nerozlúčili. Lebo buď ich tam do tej nemocnice nepustia, alebo ich deti a vnúčatá sa budú báť za nimi do tej nemocnice ísť, aby náhodou ten covid nedostali. Takú smrť neprajem nikomu a verím, že ani nikto z nás. (Potlesk.)